b'\n_START_ARTICLE_\nRyht\xc3\xa4\n_START_PARAGRAPH_\nRyht\xc3\xa4 on kyl\xc3\xa4 Somerolla Paimionjoen vesist\xc3\xb6n etel\xc3\xa4rannalla noin 10 kilometri\xc3\xa4 Somerolta Kosken suuntaan. Kyl\xc3\xa4n v\xc3\xa4kiluku vuonna 2011 oli 19, mik\xc3\xa4 teki siit\xc3\xa4 Someron 47 varsinaisesta kyl\xc3\xa4st\xc3\xa4 v\xc3\xa4kiluvultaan 43. suurimman. Ryhd\xc3\xa4n naapurikyli\xc3\xa4 ovat K\xc3\xa4ril\xc3\xa4 l\xc3\xa4nness\xc3\xa4, Lahti pohjoisessa, Kimala id\xc3\xa4ss\xc3\xa4 ja Syv\xc3\xa4noja etel\xc3\xa4ss\xc3\xa4. Kyl\xc3\xa4 kuuluu Py\xc3\xb6lin postinumeroalueeseen 31530 Py\xc3\xb6li._NEWLINE_Historialtaan Ryht\xc3\xa4 on yksin\xc3\xa4istalo, joka s\xc3\xa4ilyi jakamattomana aina vuoteen 1927. Vanhalla kyl\xc3\xa4tontilla Paimionjoen rannalla sijaitseva tilan talouskeskus muodostaa maisemallisesti ja paikallishistoriallisesti merkitt\xc3\xa4v\xc3\xa4n kokonaisuuden. Nimi Ryht\xc3\xa4 esiintyy Suomessa Someron Ryhd\xc3\xa4n ohella vain talonnimen\xc3\xa4 Tammelan Kallion kyl\xc3\xa4ss\xc3\xa4. Nimet kuitenkin lienev\xc3\xa4t toisistaan riippumattomia. Isossajaossa kyl\xc3\xa4 on ollut omana jakokuntanaan, mutta alun perin sen arvellaan olleen samaa jakokuntaa viereisten Kimalan, K\xc3\xa4ril\xc3\xa4n, Lahden ja Py\xc3\xb6lin kanssa.'